Tomas Tranströmer

Tomas Gösta Tranströmer (1931–2015NRK: Nobelprisvinner Tomas Tranströmer er død) var en svensk forfatter og psykolog. Tranströmer hadde en sentral posisjon i nyere svensk litteratur, og ble kanskje den internasjonalt best kjente skandinaviske lyriker i sin tid. Han er oversatt til omkring 50 språk. Han ble tildelt Nobelprisen i litteratur i 2011.

 Biografi 
Tranströmer ble født i Stockholm som sønn av en journalist og en lærer. Han utdannet seg til psykolog ved Stockholms universitet, og etter noen år som vitenskapelig ansatt ved det psykotekniske instituttet samme sted begynte han som psykolog ved institusjonen Roxtuna for ungdomskriminelle.

Fra 1960-årene delte Tranströmer sin tid mellom lyrikken og arbeidet som psykolog. I 1965 flyttet han og familien til Västerås. Fra 1980 var han ansatt som psykolog ved Arbetsmarknadsinstitutet. I 1990 fikk Tranströmer et slag som rammet taleevnen. Etter en lengre pause kom han imidlertid tilbake med nye diktsamlinger.

 Diktning 
Tranströmer debuterte med samlinga 17 dikter i 1954. Her bruker han tradisjonelle strofeformer, blant annet blankvers. Han begynte ganske snart å eksperimentere med friere strofeformer, og det meste av lyrikken hans er skrevet i frie former. I Hemligheter på vägen (1958) og Klangar och spår (1966) tar han opp motiver fra reiser til Balkan, Spania, Afrika og USA. I Klangar och spår finnes for øvrig et dikt om Edvard Grieg.

Tranströmers dikt er ofte bygd opp omkring en konkret – trolig sjølopplevd – situasjon som kan synes triviell, men som under tekstforløpet utvider seg til å romme dype psykologiske eller filosofiske innsikter. Han kan også bruke naturbilder på en symbolsk måte, som han gjør i Östersjöar, der naturkreftene koples til den spente situasjonen mellom øst og vest under den kalde krigen. Både i Östersjöar og i memoarboka Minnena ser mig (1993) bruker han opplevelser fra Runmarö, der han tilbrakte mange somre som barn.

Tomas Tranströmer er også kjent som gjendikter av utenlandsk lyrikk. Særlig kjent er samarbeidet med den amerikanske lyrikeren Robert Bly, som han tok inn dikt av i samlinga Stigar (1973). Bly har også oversatt Tranströmer til engelsk. I 2001 kom et utvalg av en mangeårig brevveksling mellom de to, Air Mail.

I 1996 kom Tranströmers lenge etterspurte «andre debut» etter slagtilfellet, Sorgegondolen. Tittelen er tatt fra Franz Listz' pianostykke – komponert ved svigersønnen Richard Wagners sykeleie. Boka fikk en overveldende mottakelse i Sverige, og solgte i 30 000 eksemplarer. I Sorgegondolen framtrer musikken som et alternativt språk når talespråket svikter. I den siste samlinga, Den stora gåtan, kommer dødsmotiver sterkere inn enn tidligere.

Tranströmers interesse for musikk er tydelig i mange av samlingene. Diktene hans har også inspirert andre til å lage musikk. I 1991 komponerte Ragnar Söderlind Tranströmer-svit för en sångröst och sinfonietta, og i 1996 komponerte Sven-David Sandström en Frihetsmässa med tekster av Tranströmer. Han er for øvrig sjøl en lidenskapelig amatørmusiker.

I 1990 fikk Tranströmer Nordisk råds litteraturpris for diktsamlingen För levande och döda. På norsk er han gjendiktet av Jan Erik Vold.

 Verk 
 17 dikter, diktsamling, 1954
 Hemligheter på vägen, diktsamling, 1958
 Den halvfärdiga himlen, diktsamling, 1962
 Klanger och spår, diktsamling, 1966
 Mörkerseende, diktsamling, 1970
 Stigar, diktsamling med gjendiktninger av Robert Bly og Janos Pilinszky, 1973
 Östersjöar, diktsamling, 1974
 Sanningsbarriären, diktsamling, 1978
 Det vilda torget, diktsamling, 1983
 För levande och döda, diktsamling, 1989
 Minnena ser mig, memoarer, 1993
  Sorgegondolen , diktsamling, 1996
 Air Mail, brevveksling med Robert Bly, 2001
 Den stora gåtan, diktsamling, 2004

 Gjendiktning på norsk 
 Jan Erik Vold: Tomas Tranströmer: Samlede dikt, , ISBN 82-05-24369-7, ISBN 82-525-2880-5
 Jan Erik Vold: P x 3. Prøysen, Stevens, Tranströmer, 

 Priser og utmerkelser (utvalg) 
 Årstall  Priser og utmerkelser  Boktitler  Kommentarer2011  Nobelprisen i litteratur  2009  Erik Lindegren-priset  2007  The Griffin Trust, Lifetime Recognition Award  2003  Den gyllene kransen   Struga, Makedonia 2001  Samfundet De Nios stora pris  1998  Jan Smrekprisen   Bratislava, Slovakia1997  LRF:s litteraturpris  1996  Augustprisen  Sorgegondolen   1995  Gustaf Fröding-selskapets lyrikkpris   1991  Svenska Akademiens nordiska pris   1990  Europeiska prisen   Vrsac, Jugoslavia 1990 Nordisk råds litteraturpris För levande och döda 1988 Pilotpriset   1987 Ferlinprisen  1985 Aniara-prisen  1982  Litteraturfrämjandets stora pris  1981  Petrarcaprisen  1981  Kellgrenprisen  1979  Samfundet De Nios stora pris  1978  Frödingstipendet  1975  Övralidsprisen   1973  Sveriges Radios Lyrikkpris  1966  Bellmanprisen  1958  Aftonbladets litteraturpris  1956  FiB:s lyrikkpris   -  Stig Carlson-prisen  

 Se også 
 Tomas Tranströmerprisen

 Fotnoter 

 Referanser 


 Kilder 
 Kjell Espmark: Resans formler: en studie i Tomas Tranströmers poesi, 1983 
 Staffan Bergsten: Den trösterika gåtan, 1989
 Lennart Karlström: Tomas Tranströmer: en bibliografi, 1990
 Magnus Ringgren: Det är inte som det var att gå längs stranden : en guide till Tomas Tranströmers Östersjöar, 1997
 Niklas Schiöler: Koncentrationens konst : Tomas Tranströmers senare poesi, 1999
 Lennart Karlström: Tomas Tranströmer: en bibliografi, andra delen, 2001
 Magnus Ringgren: Stjärnhimlen genom avloppsgallret, 2001

 Eksterne lenker 

 Walters lexicon – oversikt over tonesettinger av Tranströmers dikt



Kategori:Svenske forfattere
Kategori:Svenske nobelprisvinnere
Kategori:Nobelprisvinnere (litteratur)
Kategori:Vinnere av Nordisk råds litteraturpris
Kategori:Petrarca-Preis
Kategori:Svenske lyrikere
Kategori:Personer med enkeltverk i den svenske kulturkanonen
Kategori:Personer fra Stockholm